På lørdag klokken lidt over otte skal Rune og Karin Kath have en helt særlig tatovering, der skal minde dem om, at de gennemførte noget helt vildt og "crazy". Hvis det altså lykkes. - Jeg tænker ikke hvis, men når vi er færdige, lyder det overbevisende fra Karin Kath. Hun er én del af det seks mand store bike-hold, der har sat sig for at hjule Guiness-verdensrekorden i længste stillestående cykeltime hjem på 32 timer. Det er hendes mand, Rune Kath, der skal være instruktør på den næsten endeløse bodybike-time, og hvis bare én på holdet må kaste håndklædet i ringen, så gennemfører de ikke. - Det er en holdpræstation, så alle skal igennem. Der har været mange, der var bange for, at de ikke kunne klare det. Men nu er vi klar, siger Karin Kath. Rekordforsøget kommer til at strække sig fra fredag middag, og så skal holdet igennem en hel dag, nat og dag igen for at kunne afslutte forsøget lørdag aften. Det er tilladt at rejse sig fra cyklen fem minutter per time, så det er alt, der er til rådighed til at nå toiletbesøg, hvile og eventuelle tøjskift undervejs. Heldigvis er der hjælp at hente. - Begge vores børn er med og støtter os og servicerer alle på holdet, siger Karin Kath. Tatovering med Skyggebørn Formålet med galskaben er at samle ind til organisationen Skyggebørn , der kæmper for børn og unge i sorg. Derfor har cykelholdet den såkaldte sponsorcykel med på holdet. Her kan alle, der vil give et bidrag, cykle med i 60 minutter og give holdet et skud energi med på vejen. Tilmeld dig her . Og samles der et stort beløb ind, så skal Karin og Rune tushes i det øjeblik, de står af motionscyklerne lørdag aften. - Hvis vi får en kvart million ind, så får vi begge tatoveret "skygge" og så et hjerte. Vores 14-årige datter er godt til at tegne og har sagt, hun gerne vil designe det, siger Karin Kath, der til dagligt arbejder som pædagogisk leder og sammen med ultraløber Stine Rex fik ideen til rekordforsøget. - Så er jeg heldigvis godt gift, så da vi manglede en instruktør til at gennemføre forsøget, så var min mand Rune heldigvis klar. Ti gange længere end nogensinde før Både Karin Kath og hendes mand er instruktører i bodybike på Skansen i Nørresundby, men det længste, de begge nogensinde har cyklet i træk er tre timer. Så de skal overgå sig selv med flere længder for at nå i mål sammen med resten af holdet. - Jeg ved det bliver hammer hårdt. Men vi vil alle det her og gør det for et godt formål, så det giver et drive, siger Karin Kath. - Vi har oplevet en kæmpe opbakning fra utrolig mange mennesker, fra venner og familie. Og folk stiller bare op. Blandt andet skal TV 2 Sportens Counter Strike-ekspert Jacob 'PIMP' Winneche køre med på sponsorcyklen i fire timer. - Han tøvede ikke særlig længe. Han har rigtig meget ja-hat på, og det er den energi, vi skal bruge til at komme igennem natten. Og det er det, Karin Kath håber, der kommer til at være gennemgående for hele arrangementet. En atombombe af god energi. - Alle de mennesker, der kommer til deltage kommer til at give og tage hinandens energi og forstørre det hele op. - Det børende, at vi kommer til at være sammen om det. Det er virkelig en holdinsats. Rekordforsøget foregår fra fredag klokken tolv til lørdag klokken otte om aftenen, samtidig med en perlerække af andre rekordforsøg, alt sammen med det formål at samle ind til foreningen Skyggebørn. Se programmet og hvordan du kan deltage herunder:

Referat:
Rekordforsøget i Søparken i Aabybro sker samtidig med at Stine Rex forsøger at slå verdensrekorden i ultraløb - se programmet for dagene nederst i artiklen.